**Ministru kabineta noteikumu projekta “Grozījumi Ministru kabineta 2008.gada 30.septembra noteikumos Nr.817 “Noteikumi par darbības programmas “Infrastruktūra un pakalpojumi” papildinājuma 3.4.1.4.aktivitāti “Vēsturiski piesārņoto vietu sanācija””” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta (turpmāk – MK) noteikumu projektu “Grozījumi Ministru kabineta 2008.gada 30.septembra noteikumos Nr.817 “Noteikumi par darbības programmas “Infrastruktūra un pakalpojumi” papildinājuma 3.4.1.4.aktivitāti “Vēsturiski piesārņoto vietu sanācija”””(turpmāk – noteikumu projekts) Vides aizsardzības un reģionālās attīstības ministrija (turpmāk – VARAM) izstrādājusi saskaņā ar Eiropas Savienības struktūrfondu un Kohēzijas fonda vadības likuma 18.panta 10.punktu un atsaucoties uz MK 2015.gada 22.septembra sēdes protokola Nr.50 38.§ “Informatīvais ziņojums “Par Eiropas Reģionālās attīstības fonda līdzfinansētā projekta “Vēsturiski piesārņoto vietu “Inčukalna sērskābie gudrona dīķi” sanācijas darbi” turpmāku īstenošanu”. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2009.gadā tika uzsākta darbības programmas “Infrastruktūra un pakalpojumi” papildinājuma 3.4.1.4.aktivitātes “Vēsturiski piesārņoto vietu sanācija” (turpmāk – 3.4.1.4.aktivitāte) īstenošana. 2013.gada nogalē tika pabeigts Jelgavas šķidro bīstamo atkritumu izgāztuves “Kosmoss” sanācijas projekts, 2015.gada oktobrī noslēgušies visi darbi bijušajā Olaines šķidro bīstamo atkritumu izgāztuves teritorijā, bet šobrīd 3.4.1.4.aktivitātes ietvaros turpinās vairs tikai lielā projekta “Vēsturiski piesārņoto vietu “Inčukalna sērskābie gudrona dīķi” sanācijas darbi” (turpmāk – Inčukalna projekts) īstenošana.  Starp Valsts vides dienestu (turpmāk – VVD) un SIA “Skonto būve” noslēgtais projektēšanas un sanācijas darbu līgums ir izbeigts 2015.gada 22.jūlijā. VARAM kā 3.4.1.4.aktivitātes atbildīgā iestāde izstrādāja scenāriju turpmākai Inčukalna projekta īstenošanai, lai netiktu zaudēts Inčukalna projektā ieguldītais Eiropas Reģionālās attīstības fonda finansējums. Tamdēļ kā atbilstošs no Eiropas Savienības fondu vadības regulējuma viedokļa piemērojamais risinājums ir turpināt Inčukalna projektu arī pēc 2015.gada 31.decembra, kad visas izmaksas, kas projektā rodas, tiek uzskatītas par neattiecināmām atbilstoši Eiropas Komisijas *Pamatnostādnēm par to darbības programmu slēgšanu, kuras pieņemtas atbalsta saņemšanai no Eiropas Reģionālās attīstības fonda, Eiropas Sociālā fonda un Kohēzijas fonda (2007-2013)*(turpmāk – Pamatnostādnes). Saskaņā ar Pamatnostādnēm Inčukalna projekts iepriekš aplūkotajā gadījumā tiek uzskatīts par nefunkcionējošu, proti, tiek pieļauta tā pabeigšana līdz 2019.gada 31.martam, saņemot Eiropas Savienības fondu finansējuma atmaksu par tiem darbiem, kas paveikti līdz 2015.gada 31.decembrim. Lai Inčukalna projektu varētu turpināt kā 2014.-2020.gada Eiropas Savienības finanšu plānošanas perioda projektu, ir jāsaņem Eiropas Komisijas lēmums par projekta dalīšanu posmos un jāveic nepieciešamās izmaiņas jaunā plānošanas perioda normatīvajā regulējumā.  Tamdēļ situācijā, kad ir būtiski nodrošināt Inčukalna projekta īstenošanas turpināšanu, lai netiktu zaudēts Inčukalna projektā ieguldītais Eiropas Reģionālās attīstības fonda finansējums, MK 2015.gada 22.septembra sēdē (prot.Nr.50., 38.§) atļāva VVD uzņemties saistības projekta īstenošanas turpināšanai (prot.Nr.50., 38.§ 4.punkts), vienlaikus VARAM izvērtējot Inčukalna projekta tālāko īstenošanu, piesaistot Eiropas Savienības fondu 2014.-2020.gada plānošanas perioda finansējumu (pēc tam, kad tiks saņemts Eiropas Komisijas lēmums par Inčukalna projekta dalīšanu posmos). Šobrīd plānotais Eiropas Komisijai deklarējamais Inčukalna projekta 1.posma finansējuma apmērs ir 27 645 288 *euro*, savukārt 2.posma kopējās maksimālās indikatīvās izmaksas šobrīd noteiktas ~25,5 miljonu *euro* apmērā (faktiskās izmaksas noteiks iepirkuma procedūru rezultāti).  Pamatojoties uz augstāk minēto, VARAM ir izstrādājusi šo noteikumu projektu, kas paredz turpināt Inčukalna projekta īstenošanas turpināšanu pēc 2015.gada 31.decembra (noteikumu projekta 6.punkts) līdz 2.posma projekta apstiprināšanai Eiropas Savienības fondu 2014.-2020.gada plānošanas perioda ietvaros. Saskaņā ar Pamatnostādnēm šobrīd Inčukalna projekts tiek noteikts kā nefunkcionāls projekts un tā īstenošana jāpabeidz divu gadu laikā pēc darbības programmas “Infrastruktūra un pakalpojumi” slēgšanas dokumentu iesniegšanas termiņa – līdz 2019.gada 31.martam. Inčukalna projekta mērķis netiks sasniegts 2007.-2013.gada plānošanas perioda ietvaros līdz 2019.gada 31.martam, tāpēc atbilstoši Pamatnostādnēm Eiropas Komisijā ir iesniegts un tiek gaidīts lēmums par Inčukalna projekta dalīšanu posmos, lai to pabeigtu 2014.-2020.gada plānošanas perioda ietvaros. VARAM apliecina, ka atbilstoši MK dotajam uzdevumam (MK 2015.gada 22.septembra sēdes protokols Nr.50, 38.§) līdz 2016.gada beigām izvērtēs un noteiktā kārtībā iesniegs MK priekšlikumu Inčukalna projekta pabeigšanas finansēšanai Eiropas Savienības fondu 2014.-2020.gada plānošanas perioda ietvaros, kas ir ar mazāko iespējamo negatīvo ietekmi uz valsts budžetu, prioritāri kā finanšu avotu izvērtējot VARAM kā Eiropas Savienības fondu 2014.-2020.gada plānošanas perioda atbildīgajai iestādei pieejamo finansējumu.  Noteikumu projekts paredz neattiecināmās izmaksas (noteikumu projekta 4., 5.punkts) un tās saskaņā ar MK 2010.gada 18.maija noteikumu Nr.464 “Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” (turpmāk – MK noteikumi Nr.464) 3.punktu var tikt finansētas no valsts budžeta 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. Izmaiņu veikšana neattiecināmo izmaksu grupā, kas ietvertas noteikumu projektā, nav uzskatāma par tiesiskās vienlīdzības principa pārkāpumu, jo visos pārējos 3.4.1.4.aktivitātes projektos nav konstatētas vajadzības finansēt šādas izmaksas un plānotās izmaiņas attiektos tikai uz lielo projektu, kas pēc būtības ir kompleksu darbību kopa, kas prasa projektam pielāgotus risinājumus un individuālu pieeju. Skaidrojam, ka 3.4.1.4.aktivitātē projektu iesniegumu atlase noteikta kā ierobežota, kas pamatā nozīmē zināmu projektu iesniedzēju loku ar pamatotiem apsvērumiem to ierobežošanai. Lai arī sākotnējā MK 2008.gada 30.septembra noteikumu redakcijā Nr.817 “Noteikumi par darbības programmas “Infrastruktūra un pakalpojumi” papildinājuma 3.4.1.4.aktivitāti “Vēsturiski piesārņoto vietu sanācija””” (turpmāk – MK noteikumi Nr.817) savulaik bija iekļauta nodaļa par neattiecināmajām izmaksām un līdz ar 2010.gada 20.jūlija grozījumiem MK noteikumos Nr.817 svītrota (pamatojoties uz MK 2009.gada 26.maija sēdes protokola Nr.33 56.§ 8.punktu), līdz ar iepriekš minēto MK noteikumu Nr.464 stāšanos spēkā valsts budžeta iestādēm Eiropas Savienības projektos var plānot neattiecināmo izmaksu segšanu.  Ņemot vērā Inčukalna projekta ieviešanas gaitas sarežģīto raksturu un iespējamos tālākos attīstības scenārijus, lai nodrošinātu efektīvu valsts interešu pārstāvību sanācijas darbu līguma izbeigšanas procesā un tiesvedībā ar iepriekšējo būvdarbu veicēju un iespējams citām Inčukalna projekta īstenošanā iesaistītajām pusēm, jautājumos, kas saistīti ar sanācijas darbu līguma izbeigšanu, kā atsevišķu neattiecināmo izdevumu pozīciju MK noteikumos Nr.817 nepieciešams iekļaut juridisko pakalpojumu izmaksas. Saskaņā ar Inčukalna projekta īstenotāja VVD sniegto informāciju un veiktajām aplēsēm ar juridisko un tiesvedības pakalpojumiem saistīto izmaksu slieksnis nosakāms 512 000 *euro* apmērā. Šādu izmaksu iekļaušana sekmētu Inčukalna projekta tālāku īstenošanu un nodrošinātu valsts pārvaldes institucionālā resora nepastarpinātu dalību projekta ieviešanā un vadībā. Ar juridisko pakalpojumu un tiesvedību saistīto pakalpojumu sniedzējs tiks izvēlēts atbilstoši Publisko iepirkumu likuma regulējumam un ietvers kompetentu un profesionālu sanācijas darbu līguma juridisko izvērtējumu, iespējamo prasību un pretprasību sagatavošanu iesniegšanai darbu veicējam un nepieciešamības gadījumā tiesai, nodrošinās VVD pārstāvību iespējamajos tiesvedības procesos visās tiesu instancēs. Šo izmaksu ietvaros var tikt segtas izmaksas, kas saistītas, piemēram, arī ar tulku un ekspertu (t.sk. ārvalstu tiesību ekspertu) sniegtajiem pakalpojumiem. Juridisko pakalpojumu sniegšana tiks piesaistīti augsti kvalificēti nozares speciālisti.  Atsevišķi noteikumu projektā izdalīta neattiecināmo izmaksu daļa (noteikumu projekta 4.punktā iekļautais 10.1 3 punkts), kas radusies, veicot papildu darbus pēc darbu pārtraukuma rudens/pavasara klimatiskajā sezonā, kad darbu veikšanas vietā nokrišņu ietekmē bija pieaudzis darbu apjoms. Uz šo izmaksu pozīciju kā neattiecināmu norādījuši JASPERS eksperti ziņojumā par ierosinātajām izmaiņām Inčukalna projektā. Darbu pārtraukums radās, meklējot jaunus tehnoloģiskos risinājumus gudrona pārstrādei, jo tika novērota līdz šim nekur citur nekonstatēta gudrona ķīmiskā un fizikālā mainība.  Lai nepieļautu atkārtotu darbu apjoma palielināšanos hidroloģisko un meteoroloģisko apstākļu dēļ laika posmā līdz darbu atsākšanai, 2015.gada oktobrī ir uzsākta Dienvidu dīķa pārklāšana ar ūdens necaurlaidīgu pārklājumu, lai nepieļautu dīķī palikušā piesārņojuma sajaukšanos ar lietus un sniega kušanas ūdeņiem. Plānots, ka līdz 2015.gada 12.decembrim pār Dienvidu dīķa virsmu 15 063 m2 platībā tiks pārvilkta plēve, kas tiks noņemta, atkal uzsākot sanācijas darbus. Kopējais izdevumu apmērs šo darbu veikšanai iepirkuma rezultātā noteikts 504 852 *euro* un izmaksas plānots segt no Inčukalna projekta ietvaros 2015.gadam paredzētā finansējuma, kas netiks izmaksāts, jo tika lauzts līgums ar darbu izpildītāju.  Noteikumu projektā veikti arī redakcionāli precizējumi (noteikumu projekta 1., 2.punkts), uzsverot tieši sanācijas darbus kā nozīmīgāko darbu pozīciju. Inčukalna projekta ieviešanas gaitā secināts, ka dominējošās izmaksu grupas sanācijas projektos ir pakalpojumu izmaksas un tikai daļu no kopējām izmaksām rada būvdarbu veikšana. Tāpat redakcionāli precizēts nosacījums, kādu līgumu gadījumos izmaksas var tikt attiecinātas (noteikumu projekta 3.punkts).  Papildus jau iepriekš minētajam noteikumu projekta 7.punktā paredzēts redakcionāli precizēt kārtību, kādā tiek ierosināti grozījumi lielajā projektā, finansējuma saņēmējam uzreiz sagatavojot informāciju atbilstošā veidā iesniegšanai Eiropas Komisijā.  VARAM piedāvātie grozījumi MK noteikumos Nr.817 neradīs riskus noteiktā gala termiņa 3.4.1.4. aktivitātes projektu izdevumu attiecināmībai apmaksai no ES fondu līdzekļiem (t.i., līdz 2015.gada 31.decembrim) ievērošanai, un tie ir nepieciešami, lai paredzētu mehānismu 3.4.1.4.aktivitātes Inčukalna lielā projekta sekmīgai pabeigšanai, ņemot vērā tā specifiku. |
| 3. | Projekta izstrādē iesaistītās institūcijas | Noteikumu projekta izstrādē izmantota VVD sniegtā informācija. |
| 4. | Cita informācija | Sabiedrības līdzdalība noteikumu projekta izstrādē netika nodrošināta, noteikumu projekts būtiski nemaina pastāvošo tiesisko regulējumu un nav pretrunā ar spēkā esošo normatīvo regulējumu. |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē | Sabiedrības mērķgrupas neietekmē, jo projekts būtiski nemaina pastāvošo tiesisko regulējumu. Ierosinātie grozījumi ir labvēlīgi projekta īstenotājam. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, jo projekta īstenotājam nerada papildu pienākumus, salīdzinot tos ar standarta procedūrām projekta administrēšanā. Noteikumu projektā iekļautas neattiecināmo izmaksu pozīcijas, kas var radīt papildu administratīvo slogu, bet šo izmaksu uzskaite ir līdzvērtīga, piem., būvuzraudzības un būvniecības izmaksu grupai, kuras administrēšanā projekta īstenotājam jau ir pieredze. |
| 3. | Administratīvo izmaksu monetārs novērtējums | Projekts šo jomu neskar tieši, jo projekta īstenotājam nerada papildu administratīvās izmaksas, salīdzinot to ar administratīvajām izmaksām (dokumentu sagatavošana, nosūtīšana u.c.), kas rodas, veicot standarta procedūras lielā projekta administrēšanā. |
| 4. | Cita informācija | Nav |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015.gads** | | **Turpmākie trīs gadi (*euro*)** | | |
| **2016.g.** | **2017.g.** | **2018.g.** |
| **saskaņā ar valsts budžetu kārtējam gadam** | **izmaiņas kārtējā gadā, salīdzinot ar valsts budžetu kārtējam gadam** | **izmaiņas, salīdzinot ar kārtējo gadu** | **izmaiņas, salīdzinot ar kārtējo gadu** | **izmaiņas, salīdzinot ar kārtējo gadu** |
| 1 | 2 | 3 | 4 | 5 | 6 |
| 1. Budžeta ieņēmumi: |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | - | - | - | - | - |
| 1.2. valsts speciālais budžets | - | - | - | - | - |
| 1.3. pašvaldību budžets | - | - | - | - | - |
| 2. Budžeta izdevumi: |  |  |  |  |  |
| 2.1. valsts pamatbudžets | 0 | 0 | 788 854 | 12 523 992 | 7 569 782 |
| 2.2. valsts speciālais budžets | - | - | - | - | - |
| 2.3. pašvaldību budžets | - | - | - | - | - |
| 3. Finansiālā ietekme: |  |  |  |  |  |
| 3.1. valsts pamatbudžets | 0 | 0 | -788 854 | -12 523 992 | -7 569 782 |
| 3.2. speciālais budžets | - | - | - | - | - |
| 3.3. pašvaldību budžets | - | - | - | - | - |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi | 0 | 0 | 788 854 | 12 523 992 | 7 569 782 |
| 5. Precizēta finansiālā ietekme: |  |  |  |  |  |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | - | - | - | - |
| 5.3. pašvaldību budžets | - | - | - | - |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | Atbilstoši MK 2015.gada 22.septembra sēdē lemtajam (protokols Nr.50, 38.§) par maksimālo saistību apjomu, ko VVD atļauts uzņemties Inčukalna projektā, (22 037 691 *euro*) VVD kopš 2015.gada 22.septembra ir uzņēmies saistības (iepirkumu rezultātā noslēdzis līgumus par Dienvidu dīķa pagaidu pārklājuma izveidi un inženiertehniskās izpētes darbiem) un līdz 2015.gada 31.decembrim, t.i., Inčukalna projekta izmaksu attiecināmības periodā, piegādātājiem paredzēts samaksāt 1 098 867 *euro* un šīs izmaksas plānots deklarēt kā attiecināmās izmaksas. Izmaksas, kas radušās līdz 2015.gada 31.decembrim, tiks segtas no Inčukalna projektam 2015.gadam paredzētā finansējuma (finansējuma, kas bija ieplānots samaksai par sanācijas darbiem, bet netiks izlietots, jo tika lauzts līgums ar sanācijas darbu izpildītāju). Attiecīgi III sadaļas tabulā norādīts 2016.-2018.gadā nepieciešamais finansējums, savukārt 2019.gadā projektam plānots finansējums 56 196 *euro*, līdz ar to plānotais finansējums turpmākajiem gadiem atbilst MK 2015.gada 22.septembra sēdē lemtajam par maksimālo saistību apjomu, ko VVD atļauts uzņemties Inčukalna projektā 2015.gadā un turpmākajos gados.  Prognozētais nepieciešamais finansējums Inčukalna projekta pabeigšanai pārsniedz ar MK 2015.gada 22.septembra sēdes lēmumu (protokols Nr.50, 38.§) atļauto maksimālo saistību apjomu, ko drīkst uzņemties VVD Inčukalna projektā. Iepirkuma par sanācijas darbu pabeigšanu rezultātā tiks precizēts projekta pabeigšanai nepieciešamais finansējums, kā arī var tikt precizēts izmaksu sadalījums pa gadiem. VARAM apliecina, ka šī ir precīzākā indikatīvā finansējuma sadalījuma aplēse, kas, pamatojoties uz VARAM rīcībā esošo informāciju, var pašlaik tikt sniegta. VARAM un VVD nodrošinās, ka 2015.gadā un turpmākajos gados uzņemtās saistības līdz turpmāku lēmumu pieņemšanai par projekta īstenošanas turpināšanu un finansēšanu nepārsniedz maksimālo MK atļauto uzņemamo saistību apjomu (22 037 691 *euro*). VARAM 2016.gadā, izpildot MK 2015.gada 22.septembra sēdē doto uzdevumu, noteiktā kārtībā iesniegs priekšlikumu par nepieciešamā finansējuma nodrošināšanu projekta īstenošanas pabeigšanai.  Noteikumu projektā izdalītas vairākas izmaksu pozīcijas, lai nodrošinātu juridisko pakalpojumu izmaksu, projekta vadības izmaksu, lielā projekta iesniegumā norādīto neattiecināmo izmaksu, kā arī visu to izmaksu, kas projektā rodas pēc 2015.gada 31.decembra, segšanai. Attiecīgi norādīti šo neattiecināmo izmaksu pozīciju maksimālie ierobežojumi. Minētie ierobežojumi nemaina MK 2015.gada 22.septembra sēdē pieņemtā lēmuma par maksimālo saistību apjomu, ko VVD atļauts uzņemties Inčukalna projektā 2015.gadā un turpmākajos gados, izpildi.  Aprēķinot juridisko pakalpojumu izmaksu ierobežojumu (512 000 *euro*), ņemta vērā vajadzība pēc augsti kvalificētas juridiskās palīdzības turpmāko četru gadu laikā, prognozējot valsts interešu pārstāvības potenciālo noslodzi tiesvedības procesos un citos jautājumos, kas saistīti ar sanācijas darbu līguma izbeigšanu. Šo izmaksu pozīcija ietver arī tiesvedības izmaksas (t.sk. valsts nodevas, kancelejas nodevas, ar lietas izskatīšanu saistītos izdevumus u.c.). Izmaksas noteiktas, summējot ekspertu atlīdzību, uzturēšanas izdevumus un ārējo ekspertu piesaistes izmaksas līguma izpildes laikā. Projekta ietvaros plānots piesaistīt zvērinātu advokātu un juristu, kuru vidējās stundas tarifa likme noteikta atbilstoši profesiju klasifikatoram saskaņā ar Valsts ieņēmuma dienesta sniegto informāciju, papildu aprēķināti ekspertu uzturēšanas izdevumi, kā arī izmaksas ārējo ekspertu piesaistei atzinuma sniegšanai.  Nosakot projekta vadības izmaksas (503 000 *euro*), ņemtas vērā Eiropas Komisijas un JASPERS īpaši uzsvērtās rekomendācijas, kā arī Eiropas Savienības fondu Vadošās iestādes regulārajos un gadskārtējos ziņojumos MK ietvertie norādījumi par projekta vadības kapacitātes celšanu Inčukalna projektā. Tā kā Inčukalna projekts ir uzskatāms par lielu, sarežģītu un jo sevišķi nestandarta projektu, projekta vadībai ir nozīmīga loma sekmīgai tā īstenošanai un tā prasa lielus cilvēkkapitāla ieguldījumus, tamdēļ būtiski ir nodrošināt kvalificētu projekta vadību. Nosakot šo izmaksu slieksni, ņemta vērā projektu vadībā iesaistīto speciālistu noslodze turpmāko četru gadu periodā un vidējās mēnešalgas apmērs projektu vadībā iesaistītajām personām, kas strādā ar sarežģītiem un liela mēroga investīciju projektiem. Izmaksu noteikšanai par pamatu ņemti MK 2013.gada 29.janvāra noteikumos Nr.66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību” un MK 2010.gada 30.novembra noteikumos Nr.1075 “Valsts un pašvaldību institūciju amatu katalogs” ietvertie nosacījumi par projektu vadībā iesaistīto amatu klasifikāciju un samaksas apmēru. Projektam plānots piesaistīt projekta ieviešanas vienības vadītāju, projekta vadītāju, projekta koordinatoru, projekta finansistu-ekonomistu, kā arī papildu ekspertus (daļēja slodze). Inčukalna projekta vadības nodrošināšanas dēļ VARAM resorā netiks palielināts kopējais nodarbināto skaits.  Izmaksu ierobežojums noteikumu projekta 4.punktā minētajām projekta iesniegumā norādītajām neattiecināmajām sanācijas darbu izmaksām (497 600 *euro*) noteikts, ņemot vērā JASPERS ziņojumā norādīto par hidroloģiskajiem apstākļiem darbu veikšanas vietā. Tā rezultātā Dienvidu dīķī radās papildu izsmeļamais apjoms, kas saskaņā ar JASPERS ziņojumu uzskatāms par neattiecināmajām izmaksām. Izmaksu noteikšanai par pamatu ņemti hidrometeoroloģiskie apstākļi šajā vietā, proti, nokrišņu daudzums gadā un nokrišņu iztvaikošana. Zinot Dienvidu dīķa virsmas platību un gada nokrišņu bilanci, attīrīšanai tika pakļauti 3050 m3 ūdens. Ņemot vērā kopējās izmaksas šo darbu pozīcijai un kopējo attīrīto ūdens daudzumu, tika arī noteikts neattiecināmo izmaksu apjoms šo darbu veikšanai. Šīs izmaksasir radušās iepriekš un segtas no projektam iepriekš paredzētā finansējuma, līdz ar to tām nav ietekme uz turpmākajos gados nepieciešamo finansējumu.  Izmaksu ierobežojums noteikumu projekta 4.punktā minētajām visām neattiecināmajām izmaksām, ko finansējuma saņēmējs projektā veiks pēc 2015.gada 31.decembra, norādīts kā maksimālais saistību apjoms, ko VVD atļauts uzņemties Inčukalna projektā atbilstoši MK 2015.gada 22.septembra sēdē lemtajam (protokols Nr.50, 38.§). Visas izmaksas, kas tiks veiktas Inčukalna projektā kā nefuncionējošā projektā, pēc 2015.gada 31.decembra, būs neattiecināmas izmaksas (arī izmaksas, kas līdz 2015.gada 31.decembrim varētu tikt veiktas un tikt attiecināmas). Minētais ierobežojums šobrīd nav samazināms par summu, kādu pēc 2015.gada 22.septembra noslēgto līgumu ietvaros plānots izmaksāt piegādātājiem 2015.gadā, ievērojot, ka precīzs 2015.gadā veikto izmaksu apjoms (un līdz ar to iespēja šīs izmaksas atzīt par attiecināmām) būs zināms tikai pēc attiecīgo maksājuma dokumentu iesniegšanas un apmaksas. Vienlaikus VARAM un VVD atkārtoti apliecina, ka neuzņemsies saistības, kas pārsniedz MK 2015.gada 22.septembra sēdē (protokols Nr.50, 38.§) atbalstīto apjomu.  Atbilstoši Pamatnostādnēm visas izmaksas, kas nefunkcionālos projektos rodas pēc 2015.gada 31.decembra, tiek uzskatītas par neattiecināmām. Projekta pabeigšanas kopējās izmaksas (atbilstoši Eiropas Komisijā iesniegtajā projekta iesniegumā paredzētajām projekta 2.posma kopējām izmaksām) noteiktas ~25,5 miljonu *euro* apmērā, bet tās tiks precizētas projekta pabeigšanai nepieciešamo iepirkuma procedūru rezultātā un to finansēšanas avoti tiks noteikti 2016.gada laikā atbilstoši Ministru kabineta dotajam uzdevumam.  Noteikumu projektā ir norādīts saistību apmērs (22 037 691 *euro*), kuru MK ar 2015.gada 22.septembra lēmumu (prot. Nr.50 38.§) atļāva VVD uzņemties projekta īstenošanas turpināšanai. Šis finansējums un tā sadalījums turpmākajiem 3 gadiem ir norādīts arī anotācijas III pielikuma tabulā. Jāņem vērā, ka projekta ieviešana turpināsies arī 2019.gadā, projekta budžetā paredzot 55 490 *euro*.  Vienlaikus anotācijā norādīts arī aprēķinātais maksimālais projekta pabeigšanai indikatīvi nepieciešamais finansējums, kas paziņots arī Eiropas Komisijai, noteiktajā kārtībā iesniedzot projekta grozījumu priekšlikumu, (25 488 220 *euro*).  Minētā papildus nepieciešamā finansējuma sadalījums turpmākajiem gadiem nav veikts, jo nepieciešamās izmaksas katram no turpmākajiem gadiem precizējamas iepirkuma par sanācijas darbu pabeigšanu rezultātā un sagatavojot un apstiprinot projektu ES fondu 2014.-2020.gada plānošanas perioda ietvaros. Turklāt finansējuma sadalījumu pa gadiem var ietekmēt saskaņā ar MK 2015.gada 22.septembra lēmumu dotā uzdevuma par projekta pabeigšanas izmaksu segšanas avotu precizēšanu līdz 2016.gada 30.decembrim izpildes rezultāts. Tāpat šobrīd vēl Eiropas Komisija nav pieņēmusi lēmumu par projekta grozījumu priekšlikuma apstiprināšanu. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Neattiecināmo izmaksu segšanai tiks izmantots valsts budžeta 80.00.00 programmas “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” finanšu līdzekļi.  VARAM, izpildot MK 2015.gada 22.septembra sēdes Nr.50, 38.§ 3.punktā noteikto, izvērtēs un noteiktā kārtībā 2016.gadā MK iesniegs priekšlikumus projekta pabeigšanai no Eiropas Savienības fondu 2014.-2020.gada plānošanas perioda līdzekļiem. Izstrādājot priekšlikumu, tiks izvērtēti visi iespējamie risinājumi iespējamās negatīvās ietekmes mazināšanai uz valsts budžetu (maksimāla izmaksu attiecināmība, iespējami augstākā līdzfinansējuma likme, attiecināmības periods u.c.). | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nav attiecināms |
| 2. | Atbildīgā institūcija | Vides aizsardzības un reģionālās attīstības ministrija |
| 3. | Cita informācija | Nav |

*Anotācijas V. – VI. sadaļa – projekts šīs jomas neskar.*

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VVD kā Inčukalna projekta īstenotājs |
| 2. | Projekta izpildes ietekme uz pārvaldes funkcijām un institucionālo struktūru | Nav attiecināms |
| 3. | Cita informācija | Nav |

Iesniedzējs:

vides aizsardzības un

reģionālās attīstības ministrs K. Gerhards

Vizē:

Valsts sekretārs G. Puķītis

11.12.2015. 12:04

2986

Dana Heiberga, 66016759

VARAM Investīciju politikas departamenta

Programmu vadības nodaļas vadītāja

[Dana.Heiberga@varam.gov.lv](mailto:Dana.Heiberga@varam.gov.lv)